
Contestació a una consulta tributària escrita formulada al Consell Assessor Fiscal

Núm. de consulta: 12/2026
Data de signatura: 31/07/2026
Normativa:
Article 54 del Text refós de les disposicions legals de la Comunitat Autònoma de les Illes Balears en matèria de tributs cedits per l’Estat, aprovat pel Decret legislatiu 1/2014, de 6 de juny (segons la redacció donada per la disposició final segona de la Llei 6/2025, de 23 de juliol, de pressuposts generals de les Illes Balears per a l’any 2025, vigent des del dia 25 de juliol de 2025).

Fets

1. En l’escrit de la persona consultant, els fets objecte de la consulta són els següents:

Próximamente voy a recibir una donación dineraria de mi padre por medio de escritura pública.
Posteriormente, pretendo adquirir una vivienda junto con mi esposa. Llegado el momento, en el mismo acto de compraventa, pretendo donar una parte de ese dinero a mi esposa (a fin de que la propiedad del inmueble sea compartida al 50 %).

2. Atesos els fets plantejats, la consulta que s’ha de resoldre és la següent:

¿Hay algún inconveniente? ¿Sería de aplicación la deducción autonómica correspondiente del 100 %?
Deducción autonómica (con efectos a partir de 25 de julio de 2025): En adquisiciones inter vivos de los grupos I o II, se aplica una deducción del 100 % sobre la cuota líquida.

Consideracions jurídiques

1. La Llei 58/2003, de 17 de desembre, general tributària (LGT), preveu diferents actuacions a través de les quals es materialitza el deure d’informació i assistència als obligats tributaris sobre els seus drets i obligacions. En concret, els articles 88 i 89 de la LGT preveuen el règim i els efectes de les consultes tributàries escrites (que es despleguen en els articles 65 a 68 del Reglament general de les actuacions i els procediments de gestió i inspecció tributària i de desplegament de les normes comunes dels procediments d’aplicació dels tributs, aprovat pel Reial decret 1065/207, de 27 de juliol).

2. La competència per a la contestació a les consultes tributàries escrites, en l’àmbit de l’Administració de la Comunitat Autònoma de les Illes Balears, correspon al conseller competent en matèria d’hisenda, en virtut del que disposa l’article 88.5 de la LGT, en relació amb l’article 8 de la Llei 14/2014, de 29 de desembre, de finances de la Comunitat Autònoma de les Illes Balears.

3. Pel que fa a l’àmbit material de les consultes, les comunitats autònomes tenen competència per a la contestació de les consultes vinculants previstes en l’article 88 de la LGT esmentat en l’àmbit dels tributs propis, i també en l’àmbit dels tributs estatals cedits, sobre els aspectes relatius a disposicions dictades per aquestes en l’exercici de la competència normativa de cada comunitat autònoma, d’acord amb l’article 55.2.a) de la Llei 22/2009, de 18 de desembre, per la qual es regula el sistema de finançament de les comunitats autònomes de règim comú i ciutats amb estatut d’autonomia i es modifiquen determinades normes tributàries.

4. Atès l’abast de les competències normatives que les comunitats autònomes poden assumir en l’impost sobre successions i donacions de conformitat amb l’article 48 de la Llei 22/2009 esmentada, correspon a aquestes dictar normes sobre reduccions de la base imposable; la tarifa de l’impost; les quanties i els coeficients del patrimoni preexistent; les deduccions i bonificacions de la quota, així com els aspectes de gestió i liquidació (és a dir, d’aplicació del tribut).

En concret, l’interessat formula la consulta respecte de l’aplicació de la deducció autonòmica del 100 % de la quota.

5. La Llei 29/1987 de 18 de desembre, de l’impost sobre successions i donacions (LISD), estableix en l’article 3 que constitueix el fet imposable de l’impost, entre altres supòsits, l’adquisició de béns i drets per donació o qualsevol altre negoci jurídic a títol gratuït, inter vivos.
Per part seva, són subjectes passius de l’impost en les donacions i altres transmissions lucratives inter vivos equiparables, el donatari o afavorit per aquestes.

Segons l’article 6 de la Llei esmentada, als contribuents que tenguin la residència habitual a Espanya se’ls exigirà l’impost per obligació personal, amb independència d’on es trobin situats els béns o drets que integrin l’increment de patrimoni gravat, i se’n determina la residència habitual d’acord amb el que estableixen les normes de l’impost sobre la renda de les persones físiques.

Per la seva banda, el Text refós de les disposicions legals de la Comunitat Autònoma de les Illes Balears en matèria de tributs cedits per l’Estat, aprovat pel Decret legislatiu 1/2014, de 6 de juny (TRIBTCE), estableix en l’article 54, sobre deduccions autonòmiques en les adquisicions de subjectes inclosos en els grups I, II i III (segons la redacció donada per la disposició final segona de la Llei 6/2025, de 23 de juliol, de pressuposts generals de la comunitat autònoma de les Illes Balears per a l’any 2025, vigent des del dia 25 de juliol de 2025), el següent (la cursiva és nostra):

1. En les adquisicions lucratives inter vivos en què els subjectes passius formen part dels grups I o II de l’article 21 d’aquest text refós, es podrà aplicar una deducció del 100 % sobre la quota líquida.

[…]

4. Quan l’adquisició sigui en metàl·lic o en qualsevol dels fons, comptes o dipòsits prevists a l’article 12 de la Llei 19/1991, de 6 de juny, de l’impost sobre el patrimoni, les deduccions autonòmiques regulades en aquest article només seran aplicables quan l’origen dels fons estigui degudament justificat, sempre que, a més, l’adquisició es documenti en escriptura pública on consti l’origen dels fons.

5. El dret a aplicar qualsevol de les deduccions regulades en aquest article no eximeix en cap cas de l’obligació de presentar l’autoliquidació de l’impost corresponent.

Per tant, la deducció del 100 % de la quota líquida de l’impost sobre donacions per a una adquisició lucrativa inter vivos de metàl·lic (fons, comptes o dipòsits previstos en l’article 12 de la Llei de l’impost sobre el patrimoni),k de les previstes en l’esmentat article 54, apartats 1 i 4, del TRIBTCE, precisa la concurrència de tots els requisits següents:

1r Que el donatari subjecte passiu sigui un subjecte inclòs en els grups I o II de l’article 21 del mateix TRIBTCE (és a dir, descendents menors de 21 anys; descendents de 21 anys o més, cònjuges i ascendents) en la seva relació de parentiu amb el donant.
2n Que l’origen dels fons estigui degudament justificat.
3r Que l’adquisició es documenti en escriptura pública, en què consti expressament l’origen dels fons.

Conclusió

En el supòsit objecte de consulta, partint de la veracitat de la informació oferta pel consultant, la donació de diners del consultant al seu cònjuge formalitzada en escriptura pública en què consti expressament l’origen dels fons podria aplicar la DEDUCCIÓ ESTABLERTA EN ELS APARTATS 1 I 4 DE L’ARTICLE 54 del TRIBTCE, cosa que no eximeix en cap cas de l’obligació de presentar l’autoliquidació de l’impost corresponent.

Aquesta contestació té efectes vinculants per als òrgans de l’Administració tributària encarregats de l’aplicació dels tributs, d’acord amb el que disposa l’apartat 1 de l’article 89 de la Llei 58/2003, de 17 de desembre, general tributària.

